Innhold

1	Hensikt	1

2	Bakgrunn og virkeområde	1

3	Regelverk	1

4	Gjennomføring	2

5	Referanser	3

6	Forankring	3

Hensikt

Retningslinjen skal bidra til at ansatte som påtar seg private sakkyndigoppdrag på fritiden kjenner til hvordan slike oppdrag skal løses. Videre skal retningslinjen bidra til at helsepersonelloven § 21a ikke blir brutt ved at den sakkyndige bruker sin tilgang til pasientjournalsystemet for å løse slike oppdrag.

Bakgrunn og virkeområde

Helse Bergen ønsker å bidra til at forsikringsselskaper, domstoler og NAV m.fl. har tilstrekkelig grunnlag for å treffe riktige avgjørelser. Det legges derfor til rette for at ansatte som ønsker og har kapasitet til å påta seg arbeid som sakkyndig utover sin stilling i foretaket, kan gjøre dette.

Denne retningslinjen gjelder når lege eller psykolog, på sin fritid, påtar seg private oppdrag som sakkyndig i enkeltsaker der den personen spesialisterklæringen gjelder (heretter personen), ikke er pasient. Slike oppdrag er ikke arbeid som den ansatte gjør på vegne av Helse Bergen, regnes ikke som helsehjelp, og må derfor håndteres på en særskilt måte.

Behandlers erklæringer som skrives som ledd i ytelse av helsehjelp, er ikke omfattet av denne retningslinjen.

Hvis oppdraget som sakkyndig utføres i arbeidstiden på vegne av sykehuset/aktuell avdeling, se egen retningslinje (Lenke).

Regelverk

Helsepersonell som har påtatt seg et privat sakkyndigoppdrag, har ikke lov til å gjøre oppslag i pasientens journal i Helse Bergen for å løse oppdraget. Det er oppdragsgiver som skal stille nødvendig informasjon til rådighet for at spesialisten skal kunne utforme en korrekt erklæring. Helsepersonell ansatt i Helse Bergen har bare adgang til å gjøre oppslag i pasientjournalsystemet når de utfører arbeid for Helse Bergen. Personens eventuelle samtykke til å gjøre oppslag, endrer ikke på dette. Dette fordi helsepersonell som opptrer på vegne av andre, ikke har lovlig tilgang til Helse Bergen sitt pasientjournalsystem.

Det vises til helsepersonelloven § 21a:

«Det er forbudt å lese, søke etter eller på annen måte tilegne seg, bruke eller besitte opplysninger som nevnt i § 21 uten at det er begrunnet i helsehjelp til pasienten, administrasjon av slik hjelp eller har særskilt hjemmel i lov eller forskrift.»

Det følger av overenskomst mellom Den norske legeforening og Helse Bergen HF at spesialist, på sin fritid, kan påta seg privat oppdrag for å skrive spesialisterklæringer for NAV, påtalemyndigheten og forsikringsselskap m.v. Videre kan det inngås skriftlig avtale mellom spesialisten og nivå 2 leder om å benytte eget kontor og bistand fra merkantilt personell ved sykehuset for å løse oppdraget. Kompensasjon til sykehuset for dette avtales mellom spesialisten som tar privat oppdrag og nivå 2 leder.

Gjennomføring

Ansatte som påtar seg oppdrag som sakkyndig på egen fritid, skal melde dette som bierverv. (lenke til biervervsrutinen) Den private sakkyndige skal oppgi sin egen adresse for å motta slike oppdrag, det skal ikke mottas via Helse Bergen sitt postmottak.

Utgangspunktet er at oppdragsgiver skal sørge for at den sakkyndige har tilstrekkelig informasjon til å gjøre sakkyndigvurderingen. Om nødvendig, må den sakkyndige etterspørre supplerende opplysninger fra oppdragsgiver. Oppdragsgiver må i slike tilfeller henvende seg til Dokumentasjonsavdelingen for å få tilgang til opplysninger fra pasientjournalen.

Helsepersonell skal kun bruke Helse Bergen sine pasientjournalsystemer til å utføre oppgaver for Helse Bergen. Det betyr at helsepersonell ikke kan gjøre oppslag i Helse Bergen sitt pasientjournalsystem for å løse sitt private oppdrag som sakkyndig.

I den grad det er nødvendig å gjøre kliniske undersøkelser av personen, har den sakkyndige ansvar for at personen er klar over at undersøkelsen gjelder et sakkyndigoppdrag som utføres på den sakkyndige sin fritid og ikke på vegne av sykehuset. Videre har den sakkyndige ansvar for at personen er klar over at undersøkelsen ikke gjøres som ledd i ytelse av helsehjelp.

Funn fra undersøkelsen dokumenteres i sakkyndigvurderingen og skal ikke dokumenteres i pasientens journal siden undersøkelsen ikke regnes som helsehjelp

Kostnader forbundet med slike undersøkelser skal dekkes av oppdragsgiver, og faktureres og inntektsføres der undersøkelsen blir gjennomført.

Dersom det er nødvendig med radiologi, laboratorieprøver eller lignende, må oppdragsgiver sørge for at slike undersøkelser blir rekvirert og gjennomført. Kostnader forbundet med slike undersøkelser skal dekkes av oppdragsgiver, og faktureres og inntektsføres der undersøkelsen blir gjennomført.

Brev til oppdragsgiver, pasient eller andre i forbindelse med oppdraget skal skrives på nøytralt papir, uten Helse Bergen HF sin logo. Man skal ikke oppgi Helse Bergen sin adresse for å motta slike oppdrag.

Honorar for slike oppdrag utbetales direkte fra oppdragsgiver til den private sakkyndige, utenfor Helse Bergen sine systemer.

Referanser

Interne referanser

1.1.12.1-02	Retningslinje for sakkyndigoppdrag på vegne av Helse Bergen
1.1.12.3.3-12	Lovlig oppslag i pasientjournal

Eksterne referanser

Helsepersonelloven § 21a

1.9.1 Helsepersonelloven - Lov om helsepersonell m.v

Forankring

Dokumentet er drøftet med foretakstillitsvalgte og hovedverneombud, og godkjent av Foretaksledelsen den 05.05.2020, saknr.: 20-68A